ניסיון חיסול בשכונת מגורים: פצוע בינוני באירוע ירי הערב (28.1.19) באשדוד – היורים נמלטו.
בשעה 22:10 התקבל דיווח על פצוע ברחוב נחל ירמוך ברובע י"א באשדוד. עם קבלת הדיווח, הוזעקו למקום כוחות מד"א, איחוד הצלה ומשטרה. חובשים ופראמדיקים של מד"א העניקו טיפול רפואי ופינו לבי"ח אסותא גבר, סביב שנות ה – 30 לחייו, במצב בינוני עם פציעה חודרת בגופו.
מחקירה ראשונית של כוחות משטרה של מרחב לכיש שהגיעו לזירה עולה כי האיש נפצע כתוצאה מירי לעבר רכב בו שהה. חוקרי המשטרה החלו בחקירת נסיבות המקרה ובפעולות לאיתור חשודים במעשה, לרבות איסוף ממצאים פורנזיים בזירה ובדיקת הימצאות מצלמות אבטחה. מפרטים ראשוניים עלה כי רכב בו, ככל הנראה, מספר חשודים עצר בכתובת ברחוב נחל ירמוך סמוך לרכב בו ישב צעיר כבן 36 ובשלב מסוים בוצע ירי לעבר הרכב השני. כתוצאה מהירי נפגע היושב ברכב בפלג גופו העליון. הוא הצליח להימלט אל הכניסה לבניין סמוך והרכב החשוד נמלט.
לאתר "פוסטה" נודע כי הפצוע מוכר למשטרה והירי בוצע בכניסה לביתו של עבריין שמשתייך ל"כנופיה הגרוזינית" ואשר בעבר היה כבר יעד לחיסול בבניין מגוריו. הפצוע מהערב, שמשמש כשומר ראש של עבריין אשדודי אחר, נשפט לפני ימים אחדים לעבודות לתועלת הציבור לאחר שהורשע בתיק תקיפה. על פי חלק מהערכות, יתכן כי מבצעי הירי רצו לפגוע בעבריין האשדודי ולא בשומר ראשו.